KUSANYIKO

 LA MASHAIRI

MHARIRI- BWANA NDIRITU

1. Najitoma ukumbini, niseme yanikerayo,

Yamenichoma rohoni, na kukera wangu moyo

Mizozo ni ya nini, viongozi mlo nayo

Wadau tuunganeni, tuandike katiba mpya

Wakereketwa ungana, mwahitaji muungano,

Mwahitaji kupatana, hili swala nyeti mno,

Washike dau patana, tunangoja lenu neno,

Wadau tuunganeni, tuandike katiba mpya

Wabinafsi na mkome, mizozo tuepusheni,

Uchu wenu uwahame, uongozi kutamani

Pamoja tujenge ngome, haufai ushindani,

Wadau tuunganeni, tuandike katiba mpya

Katiba ilete afu, hiyo kesho kwa vijana

Yaandikwe kwa usanifu, iwafae watu wana,

Njama wazosarifu, wakome yao hiana,

Wadau tuunganeni, tuandike katiba mpya.

Katiba ilinde wote, na iwe kwetu ngao,

Wadogo wakubwa wote, watendewe haki yao,

Iwajali watu wote, pamoja na mali yao,

Wadau tuunganeni, tuandike katiba mpya.

Katiba ilete tiba, kwa mizozo ilo hai

Itwondolee mwiba, tuliojidunga mui

Ikakosekana huba, miongoni mwa jamii

Wadau tuunganeni, tuandike katiba mpya.

Katiba ni tangamano, utengano tupuuze,

Tena ni uelewano, mizozo tusikuze,

Pia ni mshikamano, uhasama tukatize,

Wadau tuunganeni, tuandike katiba mpya

(a) Kwa maoni yako, kwa nini mtuunzi anaonekana kukereza ? (alama 2)

(b) Mtuunzi ana maana gani anposema ‘‘katiba ilinde wote, na iwe kwetu ngao’’ (alama 2)

(c) Neno ngao limetumikaje hapa ? (alama 2)

(d) Andika ubeti wa sita kwa lugha nathari (alama 3)

(e) Eleza muundo wa shairi hili (alama 4)

(f)Eleza jinsi mtunzi alivyotumia uhuru wa kishairi (alama 4)

(g) Eleza maana ya

 (i) Wakereketwa

 (ii) Mui

 (iii) afu (alama 3)

**majibu**

a) Mizozo waliyonayo viongozi kuhusu uandishi wa katiba mpya (alama 2)

 b) Katiba ilinde wote na iwe kwetu ngao

-Katiba ionyeshe usawa kwa watu wote (2x1= alama 2)

c) Neno ngao limetumika kijazanda kumaanisha kinga au suluhisho la wananchi kuhusu matatizo yao.

 (alama 2)

 d) Katiba iwe suluhisho la mizozo na maovu tuliyonayo, iliyotukosesha mapenzi baina ya jamii, washika dau wanapaswa / wanahimizwa kushirikiana na kuandika katiba mpya. (alama 3)

 e) Shairi hili lina aina ya tarbia – mishororo mine.

-Lina kibwagizo – wadau tuunganeni tuandike katiba mpya.

-Lina beti 7.

-Lina vipande viwili – ukwapi na utao.

-Vina vya shairi hili vinabadilika badilika katika beti zote k.m

 Ubeti I – ni – yo Ubeti wa II na – no

 ni- yo na – no

 ni- yo na – no

 ni- pya ni – pya

-Mizani ; ukwapi 8 na utao 8 jumla 16

Isipokuwa kibwagizo 8, na 9

 (Zozote 4x1 = alama 4)

f) Mwandishi ametumia uhuru wa kishairi k.m

kurefusha maneno (mazda) – tuunganeni badala ya tuungane

* tuepusheni – tuepushe

Kufupisha maneno (inkisari)- ilo – badala ya iliyo

* wazosarifu –walizosarifu

Kufinyanga sarufi – kuboronga

 k.m Kukera wangu moyo- badala ya kukera moyo wangu.

 - Uongozi kutamani badala ya kutamani uongozi. (Zozote 2x2 alama 4)

g) i) Wakereketwa – Wanaohusika katika uundaji wa katiba

 ii) Mui – Uovu

 iii) afu- rehema, neema / hadi nzuri. (1x3 = alama 4)

**2**  Hakika **yamekithiri**, ni nani asoyajua?

Wazazi wayahubiri,na hivyo kutubagua

Hayana komwe fahari,ila kweli yatua.

Uhuru wa kuoana,ni lini tutaupata?

Mwanamke siyo huyo? baba mtu anasema

Mwanamke kwani huyo? anateta naye mama,

Sababu waitoayo, haina nguvu wima,

Uhuru wa kuoana, ni lini tutampata?

Kabila letu nihili,sharuti uoe huko,

Unazomewa ukali,kuoa nje ni mwiko

Hivyo twafanywa **dhalili**,viumbe tuso mashiko

Uhuru wa kuoana ,ni lini tutaupata.

Wanachunguza tabaka,ndipo wazushe wahaka

Wauliza kwa haraka,wajue lake tabaka,

Wasioridhika wafika,arudi alikotoka,

Uhuru wa kuona, ni lini tutaupata?

Waichuja yake dini,ndo ndoa ibarikiwe

Lazima yake imani,iwe sawa na yakuwe

Huu kweli ni uhuru,wataka uondolewe,

Uhuru wa kuoana, ni lini tutaupata?

Japo mwanipa elimu,uhuru ninautaka,

Na mie muniheshimu,nipate nilomtaka

Kuoa kitu adhimu, so mchezo kwa hakika

Uhuru wa kuoana, ni lini tutaupata?

Nawashauri wazazi,twahitaji kupumua,

Wawili ndo waamuzi , hata Mungu anajua,

Wasifu pasi ajizi, kwa yao njema hatua,

Uhuru wa kuoana, ni lini tutaupata?

Ndoa ikivunjikana,wawili wajisakeni,

Isije kusemekana,wazazi ndio kiini,

Ndiposa hata Rabana,situtie lawamani,

Uhuru wa kuoana, ni lini tutaupata?

Aliye na masikio,mesikia kwa makini,

Tusitamani kilio,mithili tulo vitani,

Wakioa sema ndio. Mola asikulaani

Uhuru wa kuoana ni lini tataupata?

***Maswali*.**

a) Lipe shairi hili anwani mwafaka. (ala.1)

b) Shairi hili laweza kuwekwa katika bahari mbili.Zitaje huku ukitoa sababu ( ala.4)

c) Mtunzi alikuwa na lengo gani alipolitunga shairi hili?

d) Ni masharti gani kijana nafaa kuyatimiza kabla ya and oa na ambazo mshairi analalamikia Taja manne. (ala.4)

e) Vijana wanafaa kuchaguliwa mke/mume wa kuoa? Toa maoni yako. (ala.2)

f) Ukizingatia shairi ulilopewa eleza jinsi mtunzi alivyotumia uhuru wake. (ala.4)

g) Eleza maana ya maneno yafuatayo kama yalivyotumika katika shairi. (ala. 3)

(i) Wahaka

(ii) Yamekithiri

(iii) Dhalili.

**majibu**

**uhuru wa kuoa**

(a) **Ndoa**

Tupeni uhuru/ uhuru wa kujichagulia ***(alama 1)***

T.B: Kichwa chochote kinacholenga maudhui ilmradi hakipitishi maneno matano

(b) Bahari

(i) Mandhawi-Vipande viwili

(ii) Ukaraguni-Vina vinabadilika kutoka ubeti hadi mwingine

(iii) Ukara-Beti mbili za mwisho kina cha kati kinabadilika lakini cha mwisho ni sawa

Kutaja-1

Maelezo-1 ***(alama 4)***

(c) Kuwanasihi wazazi kuwaachia vijana kujiamulia na kujichagulia wenzi wao wa ndoa bila wazazi kuwaweka vikwazo k.m tabaka (mali) dini n.k. ***(alama 2)***

(d) Kabila

Tabaka

Dini ***(alama 3)***

(e) Anaweza kupinga au kukubali bora tu atoe sababu mwafaka kuutetea msimamo wake. ***(alama 2)***

(f) (i) Inkisari-Ub.1 Asoyajua-Asiyeyajua

(ii) Mazida-Ub.8 Kivunjikana-Ikivunjika

(iii) Tabdila-Sharuti-Sharti

Yakuwe-Yakowe

(iv)Kikae/Lahaja-waima-Tena, hapo

Ndo-ndiyo

(v)Kubananga:Sarufi

(i)Hayana kamwe fahari-hayana fahari kamwe

(ii)Lazima yake imani-Lazima imani yake (mwanafunzi atuzwe kwa mifano yoyote mingine iliyosahihi) ***(alama 5)***

(g) (i)Wahaka-Kiherehere, machuga, wasiwasi

(ii)Yamekithiri-Yamezidi, yameongezeka kupita mipaka

(iii)Dhahili-Dhaifu, wanyonge, dharauliwa ***(alama 3)***

**3**